정조 18년
甲寅六月二十八日卯時上御誠正閣左承旨右承旨同副承旨大臣備局稟事堂上藥房提調同爲入侍時左承旨韓晩裕右承旨徐榮輔同副承旨閔昌爀假注書李允謙記注官金良倜記事官吳泰曾右議政李秉模藥房提調鄭昌順行司直鄭民始戶曹判書沈頤之行副司直徐有防刑曹判書李得臣副提調尹行任以次進伏訖秉模曰庚炎極甚聖體調攝若何上曰膈氣煩菀寢睡不穩可悶今日則比昨稍勝者蓋緣連進黃芩山梔等涼劑之效也切欲靜處調攝而不得已召接卿等矣秉模曰聖候屢日欠和不必以民事過用聖慮矣上曰次對久不爲之故如是召接以外面看之則似若無事而苟究其本生民日困國事日委安得無宵旰之憂乎秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰此戶曹判書沈頤之所啓也今番新鑄錢爲十五萬兩除出諸般應下則利條實數爲二萬三千二百餘兩而鑄役旣已撤罷利條區處之道下詢廟堂處之爲辭矣今此利條數雖不敷俾補經用實合便宜姑令屬之該曹何如上曰依爲之出擧條秉模曰郭山卽關西弊邑之最而又因數遞莫可收拾故曾有限年勿移之定式而今番都政無端陞遷前吏判事極爲未安所當論責方在處分中固無可論而前郡守李甲會仍任責成新郡守崔性烈乃是忠臣之孫拔例奬拔聖意有在不可使之因此作散分付銓曹待窠調用何如上曰依爲之出擧條秉模曰各軍門久勤中朝家軫念尤在禁旅而都政收擬或有倒次銓官之意似以正領歸重而正領之於凡禁旅勞逸懸殊雖使年數相當猶不可捨此而取彼況其久近判異乎不可以事過而置之兵曹判書具庠推考何如上曰依爲之出擧條秉模曰凡有國役必用民力非爲有司之惜費蓋欲範民於趨事赴功之義觀於國朝已行之事歷歷可徵矣顧今華城城役所重何如關係何如而以聖上不煩民力之至意始役未久竝與願赴之類而一切不許臣雖愚昧豈不知聖意所在而第念子趨父事秉彝之所同然國有大役而使民不知則論其外面雖似便民揆以大體適足流弊大抵使民以時不奪農時卽聖人用民之大經大法而必曰以時曰不奪者豈不以民不可不用而必也使以時時不奪乎朝家之不役民不知其爲幾許年矣今於莫重莫大之役一例不用則不但經法之大壞竊恐民習積狃率歸於無用之地臣意則爲先酌量其容入役丁依例分排於諸道斷不可已博詢諸大臣及備局諸宰而處之何如上曰此箇事理亦豈不知大抵聖王之政不過曰愛人而使民而已愛之能勿勞乎使之以時則可況今恩竭而愛克俗弊而習頑由今之樣矯今之宜是役是用何必靳許而曾所難愼者欲使大民小民先知所以難愼之本意也卿旣縷縷力請自本司博詢草記可也出擧條上曰戶判未經兵判耶民始曰兵判則已通望矣上曰大臣以人事君此等處不可不留念也戶判之至今不得爲兵吏判者亦甚訝惑矣上敎得臣曰刑判年幾何得臣曰年今五十三矣上曰何年登第乎得臣曰丙戌年登第矣上曰刑判豈不足爲兵吏判乎立朝旣久且以名祖之孫何官不做上曰趙宗鉉之未通銓望甚怪甚怪乃祖則不易之人也己卯年冊封師傅極擇時能入之雖不如徐文淸之輔導而世皆以難人稱之矣李在學則吏判通望過矣向者開留有闕時切欲以此人委毗俾盡矯其俗釐其弊之方且欲老其才而用之矣李冕膺旣是侍下人故不得不特除使之便養厥後李在學則卽通銓望此豈不稍過乎上敎秉模曰鄭好仁則向來與卿俱通銓望者而伊時欲拔去卿望故竝與鄭好仁之望而還退可惜大抵吏判冢宰衆任也決非人皆可爲之職而其在難愼之義固當各別擇擬也前吏判事予不圖至於其境今番政事率多駭眼少無爲官擇人之意而乃反爲人擇官以尹㬦一人言之初十日次對懍懍之狀通朝之所共知也此而能堪百里之任乎前吏判若認以此人爲可堪於州牧之任則是不知也苟或知其不可堪而苟然充數則是不仁也此豈成說乎大抵銓曹公器也固宜平衡人物擇其可堪者任之可也而今番之政其果擇人乎否乎予素知其性本柔懦而今番則擧措太容易雖謂之勇如賁育可也予未知孰主張是而可謂不善敎人也伊日二千里外投竄之處分過重則過重矣到今自有商量之道而其時之事豈不慨然乎上曰儒生輩自少能做了詩賦得占小科然後乃爲參奉此則猶有可觀而至於守奉官則有何學優仕之義乎近來仕路極其淆雜故相金致仁每欲釐革此等冗官而猶未果矣昌順曰以武弁言之設官之初雖訓鍊參軍法意則至嚴矣上曰今則皆出於各軍門哨軍此豈成說乎此無他實緣禁軍之滿朔數遷轉而若至經僉則必爲一倅看作階梯之窠此輩豈可堪牧民之責乎其中亦或有人而其於銓曹之不能擇何昌順曰高敞長興數邑近作弊局萬無收拾之道云矣上曰寶城亦然云何以則好也昌順曰李檍爲宣傳官時人甚了了及爲寶城倅也一道中最不治人固未易知也上曰故相李思觀之言是也文蔭武換差然後民可息肩矣秉模曰文官必以序陞法用之然後庶可爲官擇人矣上曰文官雖善治者不過十餘朔遞歸如是而能着念民事乎昌順曰順川等邑以已行訓鍊正人差送而莅任不久必爲堂上初不知邑事之如何亦何以治民乎上曰西邑賣鄕之弊今則少減耶秉模曰雖似少減而間多爲之云但祛其太甚之外無他道矣上曰備郞自來武夫之峻望也各軍門大將皆從備郞中出而近來則大不如前此後必以已行訓鍊正人差出克復舊制可也以摠郞言之曾見侍衛者其身手服色無異於騎郞近來則反不如扈衛軍官甚可歎也上曰今秋則八道必爲習操因以習操軍用之華城城役未知何如昌順曰此不過束伍軍額數似不多矣上曰役民之議若行則京中何以爲之昌順曰家出一丁則此亦屢萬名也上曰民心至愚而神若知此擧之合於事體則民情大可見也先朝濬川鶯峰等役有自來軍赴役者此則何如昌順曰雖有自來軍以此亦難畢其役矣上曰予之所撫恤民生靡不容極雨頹則有恤典歉歲則有賑政水火則有拯恤此雖祖宗之遺法而予意則可感也且況華城則行宮所重有在特亞於都城之次也雖或一時使民夫誰曰不可此所以若僉議詢同則予不欲固拒也秉模曰聖敎誠然矣民始曰昨年嶺南左漕倉漕船二隻稱以朽傷船人輩呈訴改造故使郞廳摘奸則不但未滿年限船體別無傷損足可使用故不爲許施矣卽見本倉除留成冊則二隻改造價錢穀會減以報本廳旣不許改造則該倉都差員之一任沙工之所爲初不請報於本廳擅自改造事未前有此而置之後弊難言當該差員昌原府使令該府拿問嚴處兩船沙工嚴刑遠配會減米錢卽令還錄以爲懲後之地雖以道臣言之漕倉之不報本廳直爲改造之狀似當知之而初不改察除留成冊之磨勘以報殊涉不審該道道臣亦爲從重推考何如上曰依爲之聞甚駭然當該道臣不可推考而止令該府緘問委折以聞可也出擧條頤之曰俄因下敎以倭貢銅角愆期稽滯之弊略有所仰達而近年以來愈往愈甚以角言之昔年之過丈體大者今爲一尺小角箇箇不合於造弓之故退送改備之際動費數年貢人應受四五年條尙在未下而進上所需無以繼用以銅言之則或發關或題牒屢度嚴飭之後始以如干塞責上送如是而年條圇辛亥條纔已畢納而壬子以後三年條尙今不納因此而定式歲鑄不得擧行紀綱所在萬萬寒心東萊該府使所當直請拿問而邊邑數遞亦不可不念姑先從重推考訓別等各別嚴棍懲礪未收銅角計其年條卽速盡數捧出上送事嚴飭分付該道道臣何如上曰依爲之出擧條頤之曰海南縣稅穀當納爲一千四百餘石及其劃倉捧上也欠逋爲三百六十九石之多事未前有査詰於領來監色則以爲本邑初不如數裝載邑斛稍大於京倉之故將爲取剩補縮之計云稅穀旣有元數雜費亦有定式而正供事體本自嚴重則該邑旣不盡數裝送監色敢爲取剩補縮俱萬萬駭然此不嚴勘後弊難言該守令爲先拿問處之未收穀物趁未凍準數上送之意嚴飭該道道臣何如上曰聞甚駭然爲先令道臣嚴査狀聞後勘處可也出擧條頤之曰今年年分事目非久當爲磨鍊而敬差官不爲差送專委道臣已成近例今年亦當稟旨擧行故敢此仰達矣上曰依爲之出擧條有防曰奉常寺正及判官皆作久任之窠其爲任最爲緊重故年前毋得續續遞改連有飭敎而近來銓曹無難移擬至有特命仍任之時事體所在萬萬未安此後則除非前望恩點自下通擬之外更勿遷轉之意申飭銓曹何如上曰此後更加嚴飭如或越格擬入則望筒勿捧該房察推可也出擧條得臣曰無冤錄諺解刊行事曾有成命物力亦已備置而適因經書印出之役尙未擧行矣今聞經書已訖功云分付芸館印頒此冊使中外獄官皆有瞭然易解之效何如上曰依爲之出擧條命書榻敎曰王大妃殿進御加味六和湯停止又命書榻敎曰進御淸肺湯停止淸暑六和湯一貼依前方煎入又命書榻敎曰進御淸肺湯一貼煎入命書榻敎曰吏刑換房命書傳敎曰政官牌招開政命書榻敎曰夞怪萬戶洪樂游聞其病勢甚劇改差其代今日政擇差催促赴任又命書榻敎曰端川府使勿拘常格今日政各別擇差寶城郡守靈巖郡守道內及隣近蔭武守令中相換竝令當日辭朝命退諸臣以次退出